Tweede golf is hier, sê MkhizeDr Zweli Mkhize (Foto: Zweli Mkhize/Twitter) Dr. Zweli Mkhize, die minister van gesondheid, het Woensdag tydens ŉ perskonferensie gesê die land beleef tans die tweede golf van Covid-19-gevalle. Meer as 6 000 nuwe gevalle is aangemeld. “Meeste van die groot aktiwiteite wat groot skares lok moet ondersoek word,” het hy gesê. “Dit is iets wat ons môre in die parlement sal bespreek. Ons moet ook enige superverspreider-geleenthede verhoed.” Volgens hom was die toename in gevalle tot verlede week hoofsaaklik tot sekere distrikte in die Oos-Kaap en Wes-Kaap beperk. “Ons sien egter nou getalle wat aandui dat ons ŉ tweede golf beleef. Vier provinsies word veral hierdeur geraak, naamlik die Oos-Kaap, Wes-Kaap, KwaZulu-Natal en Gauteng.” Die ouderdomsverspreiding toon ook ŉ ander patroon as die norm. “Die ouderdomsgroep 15 – 19 jaar toon die afgelope twee dae die hoogste getal nuwe gevalle. Dit is waarskynlik weens talle partytjies waar jongmense alkohol gebruik en nie aan Covid-19-regulasies voldoen nie. Dit lei tot superverspreider-byeenkomste en spoel oor na die res van die land, omdat dié ouderdomsgroep baie mobiel is en die meerderheid asimptomaties is.” Mkhize het gewaarsku indien dié trajek voortduur, sal die gesondheidsorgstelsel oorweldig word. “Ons kyk na die getal toetse wat gedoen is, positiewe gevalle, persone wat opgeneem word en die getal sterftes. Ons moet verstaan dat ons ŉ verantwoordelikheid het om die feesgety met selfbeheersing te geniet.” Mkhize het gesê sy departement se verslae is nou gereed vir die kabinet ná hul provinsiale besoeke. “Ons moet die planne en voorstelle van die provinsies aan die nasionale beheerraad voorlê vir hersiening. Daar moet egter ŉ manier wees om meer verantwoordelike gedrag aan te moedig. Ons moet steeds gesigmaskers dra, sosiaal distansieer, ons hande was en gereeld ontsmet.” Mkhize het bevestig 6 709 nuwe gevalle is aangemeld met altesaam 828 598 Covid-19 gevalle tot dusver. Altesaam 5 690 263 toetse is reeds gedoen waarvan 38 200 toetse sedert die vorige verslag gedoen is. Nog 135 sterftes is aangemeld (56 in die Oos-Kaap, 15 in die Vrystaat, 16 in Gauteng, 7 in KwaZulu-Natal en 48 in die Wes-Kaap). Dit bring die dodetal op 22 574 te staan. Minstens 754 658 persone het reeds herstel. Provinsiale statistiek: Sterftes en persone wat herstel het: